### Beslutning

Sagens behandling blev udsat i byrådets møde den 18. november 2020.

Med denne indstilling foreslås, at byrådet henstiller til skolelederne, at de fremover som udgangspunkt imødekommer forældreønsker om skolegangsudsættelse.

### Resumé

Alle børn kan efter folkeskoleloven få skolegangen udsat ét år og dermed først optages i 0. klasse det år, hvor barnet fylder 7 år. I [adresse] er det skoleleder på barnets distriktsskole, der træffer afgørelsen om skolegangsudsættelse.

En vedtagelse af indstillingen vil indebære, at byrådet henstiller til skolelederne, at de fremover som udgangspunkt imødekommer forældres ønske om skolegangsudsættelse. Skoleleder skal efter folkeskoleloven foretage en konkret og individuel vurdering af barnets skoleparathed. Skolelederen skal således vurdere, om der er særlige forhold ved barnet, der gør, at skolegangsudsættelsen trods forældrenes ønske ikke bør godkendes, hvor forældres vurdering af deres barns skoleparathed indgår som et helt væsentligt element.

Det er en forudsætning, at barnet er/bliver optaget i en børnehave, samt at der udarbejdes en pædagogisk handleplan for barnet for at styrke barnets forudsætninger for skolestart. Forældre vil derfor ikke have et ensidigt krav på skolegangsudsættelse af deres barn.

### Indstilling

Det indstilles:

At 1) byrådet henstiller til skolelederne på de almene folkeskoler, at forældreønsker om skolegangsudsættelse som udgangspunkt imødekommes.

At 2) det almene område følges nøje de kommende år, og finansieringen af flere skolegangsudsatte sker via budgetmodellen som følge af de aftagende udgifter, der har været på området de sidste 5 år.

At 3) der afsættes 2,9 mio. kr. fra PPR’s budget til støtteforanstaltninger på handicapområdet i 2020 for de to kommende skoleår (21/22 og 22/23) for at dække udgiften til flere skolegangsudsatte i § 32-tilbud. Børn og Unge vil bringe den fremadrettede udgift til flere skolegangsudsatte op i følgeskrivelsen fra Børn og Unge til budgetforslaget til budget 2022.

### Sagens forløb

28-10-2020 Borgmesterens Afdeling påtegning

Fremsendes til Magistraten. Borgmesterens Afdeling skal bemærke, at eventuel finansiering via budgetmodellen på området ikke er i tråd med kommunens økonomiske styringsprincipper. Da der ikke er konkrete forventninger til merudgifterne, og da der over en længere periode har været besparelser på området gennem budgetmodellerne, vil Borgmesterens Afdeling anbefale, at der ses bort herfra.

Borgmesterens Afdeling har herudover ingen bemærkninger til indstillingen.

 02-11-2020 Magistraten

Fremsendes til [adresse] Byråd med bemærkning, at Magistraten i mødet den 2. november 2020 anbefaler, at byrådet tiltræder Magistratsafdelingen for Børn og Unges indstilling af 9. oktober 2020.

Der var opbakning til at-punkterne, men skepsis overfor den beskrevne forudsætning om, at barnet er/bliver optaget i en børnehave. Der udarbejdes notat til byrådsbehandlingen herom.

 18-11-2020 Aarhus Byråd
Sagens behandling blev udsat i byrådets møde den 18. november 2020.
 02-12-2020 [adresse]
Fremsendes til Børn og Unge-udvalget til behandling i henhold til beslutning i byrådets møde den 2. december 2020.
 09-12-2020 Børn og Unge-udvalget

Udvalget kunne enstemmigt tiltræde indstillingen med følgende bemærkning:

Aarhus Kommune har hidtil benyttet sig af folkeskolelovens mulighed for at betinge skolegangsudsættelse af, at barnet optages eller fortsætter i dagtilbud. Udvalget foreslår, at skoleleder i tæt dialog med forældrene, fremover i hver enkelt sag om skolegangsudsættelse tager konkret og individuel stilling til, om der skal stilles krav om, at barnet skal optages/fortsætte i dagtilbud. Udvalget foreslår, at der i forbindelse med beslutningen om skolegangsudsættelse er en skærpet opmærksomhed på sårbare og udsatte børn.

 16-12-2020 Aarhus Byråd
Tilbagesendes Magistratsafdelingen for Børn og Unge med bemærkning, at byrådet i sit møde den 16. december 2020 har vedtaget Magistratens indstilling med de bemærkninger, der fremgår af udvalgserklæringen fra Børn og Unge-udvalget af 9. december 2020.